ไทยวิวัฒน์มั่นใจศก. ตั้งเป้าดันเบี้ยโต10%
ประกันภัยไทยวิวัฒน์มั่นใจเศรษฐกิจ-ตลาดรถฟื้น รุกตั้งเป้าเบี้ยปีนี้เพิ่ม 10%
25 ม.ค. 2559

ประกันภัยไทยวิวัฒน์มั่นใจเศรษฐกิจ-ตลาดรถฟื้น รุกตั้งเป้าเบี้ยปีนี้เพิ่ม 10%
นายจีรพันธ์ อัศวะธนกุล กรรมการอำนวยการและประธานเจ้าหน้าที่บริหาร บริษัท ประกันภัย ไทยวิวัฒน์ เปิดเผยว่า ปีนี้บริษัทตั้งเป้าเติบโต 10% หรือทำเบี้ยให้ได้ 3,300 ล้านบาท เทียบกับปี 2558 ที่ทำเบี้ยได้ 2,900 ล้านบาท หรือเติบโตไม่ถึง 1% จากปีก่อนหน้าตามภาวะเศรษฐกิจและยอดขายรถยนต์ที่ลดลง
อย่างไรก็ตาม คาดว่าเศรษฐกิจจะฟื้นตัวดีขึ้นอย่างชัดเจนในไตรมาส 3 ปีนี้ ประกอบกับราคาน้ำมันที่ลดลงช่วยให้ผู้บริโภคซื้อรถใหม่มากขึ้น ส่วนราคารถใหม่ที่ปรับตัวสูงขึ้นจากอัตราภาษีใหม่ จะทำให้รถมีทุนประกันภัยสูงขึ้นส่งผลให้เบี้ยเพิ่มขึ้นด้วย โดยบริษัทตั้งเป้าสัดส่วนเบี้ยประกันภัยรถยนต์ 75% และเบี้ยที่ไม่ใช่ประกันภัยรถยนต์ (นันมอเตอร์) 35% 
นอกจากนี้ บริษัทยังเข้าร่วมโครงการประกันภัยข้าวนาปี 2559 ซึ่งปีที่ผ่านมามีชาวนาทำประกันเพียง  3% ของพื้นที่เพาะปลูกนา 30 ล้านไร่ โดยสมาคมประกันวินาศภัยไทยกำลังเจรจากับภาครัฐเรื่องอัตราค่าเบี้ยประกันอยู่  คาดว่าจะได้ข้อสรุปภายในเดือน ก.พ.นี้